Document ID: 32012R0392

A BIZOTTSÁG 392/2012/EU FELHATALMAZÁSON ALAPULÓ RENDELETE
(2012. március 1.)
a 2010/30/EU európai parlamenti és tanácsi irányelvnek a háztartási szárítógépek energiafogyasztásának címkézése tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiával kapcsolatos termékek energia- és egyéb erőforrás-fogyasztásának címkézéssel és szabványos termékismertetővel történő jelöléséről szóló, 2010. május 19-i 2010/30/EU európai parlamenti és tanácsi irányelvre (1) és különösen annak 10. cikkére,
mivel:
(1)
A 2010/30/EU irányelv értelmében a Bizottság felhatalmazáson alapuló jogi aktusokat köteles elfogadni az olyan energiával kapcsolatos termékek címkézésére vonatkozóan, amelyekben megvan a lehetőség a jelentős energiamegtakarításra, és amelyek azonos rendeltetésű típusainak műszaki jellemzői jelentős eltérést mutatnak.
(2)
A háztartási szárítógépek energiafogyasztásának címkézésére vonatkozó előírásokat a 92/75/EGK tanácsi irányelvnek a háztartási elektromos szárítógépek energiafogyasztásának címkézése tekintetében való végrehajtásáról szóló, 1995. május 23-i 95/13/EK bizottsági irányelv (2) állapította meg.
(3)
Az Unión belül a háztartási szárítógépek a háztartási szektor teljes energiaszükségletének jelentős részét teszik ki. Az energiafelhasználás hatékonyságának eddig elért javulásán túl a háztartási szárítógépek energiafogyasztása még jelentősen csökkenthető.
(4)
A 95/13/EK irányelvet hatályon kívül kell helyezni, ebben a rendeletben pedig új rendelkezéseket szükséges megállapítani annak biztosítása érdekében, hogy az energiafogyasztást jelölő címke dinamikusan ösztönözze a szállítókat a háztartási szárítógépek energiahatékonyságának további javítására, és felgyorsítsa az energiahatékony technológiákra történő piaci átállást.
(5)
A háztartási kombinált mosó-szárító gépekkel a 92/75/EGK tanácsi irányelvnek a háztartási kombinált mosó-szárító gépek energiafogyasztásának címkézése tekintetében történő végrehajtásáról szóló, 1996. szeptember 19-i 96/60/EK bizottsági irányelv (3) foglalkozik. Sajátos jellemzői miatt ezt a termékkört nem indokolt e rendelet hatálya alá vonni.
(6)
A címkén feltüntetett információkat olyan megbízható, pontos és megismételhető mérési eljárások eredményei alapján kell meghatározni, amelyek igazodnak az általánosan korszerűként elfogadott mérési módszertanhoz, ezenbelül - ha rendelkezésre állnak - a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (4) I. mellékletében felsorolt európai szabványügyi testületek által elfogadott harmonizált szabványokhoz.
(7)
Ennek a rendeletnek meg kell állapítania a háztartási szárítógépek - beleértve a gáztüzelésű szárítógépeket is - címkéjének egységes tartalmi és formai követelményeit.
(8)
Ezen túlmenően ennek a rendeletnek meg kell határoznia a háztartási szárítógépek „műszaki dokumentációjára” és „termékismertető adatlapjára” vonatkozó követelményeket.
(9)
Ennek a rendeletnek meg kell továbbá határoznia azokat az adatokat, amelyeket a háztartási szárítógépek mindennemű távértékesítésekor és reklámozásakor meg kell adni, és a műszaki promóciós anyagokban fel kell tüntetni.
(10)
Indokolt rendelkezni ennek a rendeletnek a technológia fejlődését követő felülvizsgálatáról.
(11)
A 95/13/EK irányelvről e rendeletre való áttérés megkönnyítése érdekében az e rendelettel összhangban címkézett háztartási szárítógépeket a 95/13/EK irányelvvel összhangban lévőnek kell tekinteni.
(12)
A 95/13/EK irányelvet mindezeknek megfelelően hatályon kívül kell helyezni,
ELFOGADTA EZT A RENDELETET:
1. cikk
Tárgy és hatály
(1) Ez a rendelet címkézési és kiegészítő termékinformációs követelményeket állapít meg a villamosenergia-hálózatról üzemelő, a gáztüzelésű és a beépíthető háztartási szárítógépekre, beleértve a nem háztartási használatra értékesített ilyen típusú készülékeket is.
(2) Ez a rendelet nem alkalmazandó a háztartási kombinált mosó-szárító gépekre és a háztartási centrifugákra.
2. cikk
Fogalommeghatározások
A 2010/30/EU irányelv 2. cikkében található fogalommeghatározásokon túlmenően e rendelet alkalmazásában:
1. „háztartási szárítógép”: textilanyagoknak felmelegített levegővel átjárt forgódobban megvalósított sokszori átforgatás útján történő szárítására szolgáló, elsősorban nem üzleti tevékenység keretében való felhasználásra tervezett készülék;
2. „beépíthető háztartási szárítógép”: szekrénybe, fal külön e célra kialakított mélyedésébe vagy más hasonló helyre beszerelendő olyan háztartási szárítógép, amelynek üzembe helyezése bútorszerelési műveletek elvégzését igényli;
3. „háztartási kombinált mosó-szárító gép”: olyan háztartási mosógép, amely mind centrifugáló funkciót, mind - jellemzően melegítésen és sokszori átforgatáson alapuló - textilanyag-szárító funkciót tartalmaz;
4. „háztartási centrifuga”: olyan, a kereskedelemben pusztán „centrifuga” néven is forgalmazott készülék, amely a vizet a textilanyagból a forgódobban fellépő centrifugális erő segítségével távolítja el, majd a gépből egy automatikus szivattyú útján kiüríti, és amelyet elsősorban nem üzleti tevékenység keretében való felhasználásra terveztek;
5. „légkivezetéses szárítógép”: olyan szárítógép, amely friss levegőt szív be és vezet át a textilanyagokon, majd az így keletkező nedves levegőt a helyiség légterébe vagy azon kívülre kivezeti;
6. „kondenzációs szárítógép”: olyan szárítógép, amely tartalmaz egy, a szárítási folyamathoz felhasznált levegő nedvességtartalmának (akár kondenzáció útján, akár más módon történő) eltávolítására szolgáló készüléket;
7. „automata szárítógép”: olyan szárítógép, amely megszakítja a szárítási folyamatot, ha - például a vezetési tulajdonságok vagy a hőmérséklet érzékelése útján - azt észleli, hogy a töltet nedvességtartalma egy bizonyos értéket elér;
8. „nem automata szárítógép”: olyan szárítógép, amely egy előre meghatározott időtartam elteltével - rendszerint időkapcsoló segítségével - leállítja a szárítási folyamatot, ugyanakkor azonban kézzel is kikapcsolható;
9. „program”: műveletek előre meghatározott sorozata, amelyet a szállító bizonyos típusú textilanyagok szárítására alkalmasnak nyilvánít;
10. „ciklus”: a kiválasztott program által meghatározott egy darab teljes szárítási folyamat;
11. „programidő”: a program elindításától a program befejeződéséig eltelő idő, a végfelhasználó által esetleg beprogramozott késleltetés nélkül;
12. „előírt kapacitás”: a szállító használati utasítása szerint megtöltött háztartási szárítógépben a kiválasztott programmal kezelhető adott típusú száraz textilanyagnak a szállító által kg-ban, 0,5 kg-ra kerekítve megadott maximális tömege;
13. „részleges töltet”: egy adott program esetében a háztartási szárítógép előírt kapacitásának fele;
14. „kondenzációhatékonyság”: a kondenzációs szárítógép által kondenzált nedvesség tömegének és a ciklus végéig a töltetből eltávolított nedvesség tömegének hányadosa;
15. „kikapcsolt üzemmód”: a háztartási szárítógép azon állapota, amely normál használat során a készüléken lévő, végfelhasználói használatra szánt és a végfelhasználó számára hozzáférhető kezelőgombok vagy kapcsolók működtetésével történő kikapcsolás útján idézhető elő azon legkisebb villamosenergia-fogyasztás elérése érdekében, amely a szállító utasításainak megfelelő használat során meghatározatlan ideig fenntartható, miközben a háztartási szárítógép az áramforrásra van csatlakoztatva; ha nincsenek a végfelhasználó számára hozzáférhető kezelőgombok vagy kapcsolók, akkor a kikapcsolt üzemmód azt az állapotot jelenti, amely akkor áll be, amikor a háztartási szárítógép magától állandósult villamosenergia-fogyasztási állapotra tér át;
16. „bekapcsolva hagyott üzemmód”: az a legkisebb villamosenergia-fogyasztási üzemmód, amely a program befejezése után a végfelhasználó további beavatkozása nélkül (a háztartási szárítógép kiürítését nem számítva) meghatározatlan ideig fennmaradhat;
17. „egyenértékű háztartási szárítógép”: a háztartási szárítógépek olyan forgalomban lévő modellje, amely a háztartási szárítógépek ugyanazon szállító által más kereskedelmi kód alatt forgalomba hozott másik modelljével megegyező előírt kapacitással, műszaki és üzemi jellemzőkkel, energiafogyasztással, adott esetben kondenzációhatékonysággal, a normál pamutprogramhoz tartozó programidővel és szárítás közbeni levegőbeli akusztikus zajkibocsátással rendelkezik;
18. „végfelhasználó”: a háztartási szárítógépet megvásároló vagy azt várhatóan megvásároló fogyasztó;
19. „értékesítés helye”: olyan hely, ahol eladás, bérlet vagy részletvásárlás céljából háztartási szárítógépeket állítanak ki vagy kínálnak megvásárlásra;
20. „normál pamutprogram”: a pamut ruhanemű szárítására szolgáló azon ciklus, amelynek során a töltet nedvességtartalma a kezdeti 60 %-ról 0 %-ra csökken.
3. cikk
A szállítók kötelezettségei
A szállítók kötelesek gondoskodni a következőkről:
a)
minden háztartási szárítógép el legyen látva egy, az I. mellékletben meghatározott formai és tartalmi követelményeket kielégítő nyomtatott címkével;
b)
a terméket egy, a II. melléklet szerinti termékismertető adatlap kísérje;
c)
a III. mellékletben meghatározott műszaki dokumentációt kérésre a tagállami hatóságok és a Bizottság megkapják;
d)
ha a háztartási szárítógépek egy adott modelljére vonatkozó reklámanyag energiafogyasztással vagy vételárral kapcsolatos információkat is tartalmaz, akkor a reklámanyag tartalmazza az energiahatékonysági osztály megjelölését is;
e)
a háztartási szárítógépek egyes modelljeinek sajátos műszaki jellemzőit ismertető műszaki promóciós anyagokban szerepeljen az adott készüléktípus energiahatékonysági osztálya.
4. cikk
A kereskedők kötelezettségei
A kereskedők kötelesek gondoskodni a következőkről:
a)
az értékesítés helyén kiállított háztartási szárítógépek külső borításának elején vagy tetején - jól látható helyen - el legyen helyezve a szállítók által a 3. cikk a) pontjának megfelelően kiállított címke;
b)
az eladásra, bérletre vagy részletvásárlásra kínált azon háztartási szárítógépek forgalmazása, amelyeket a 2010/30/EU irányelv 7. cikkében foglaltak szerint a végfelhasználóknak nincs alkalmuk kiállítva megtekinteni, a szállítók által e rendelet IV. mellékletének megfelelően megadott információkkal történjék;
c)
ha a háztartási szárítógépek egy adott modelljére vonatkozó reklámanyag energiafogyasztással vagy vételárral kapcsolatos információkat is tartalmaz, akkor a reklámanyag tartalmazza az energiahatékonysági osztály megjelölését is;
d)
a háztartási szárítógépek egyes modelljeinek sajátos műszaki jellemzőit ismertető műszaki promóciós anyagokban szerepeljen az adott készüléktípus energiahatékonysági osztályának megjelölése.
5. cikk
Mérési módszerek
A 3. és a 4. cikkben felsorolt információkat olyan megbízható, pontos és megismételhető mérési eljárások alapján kell megállapítani, amelyek igazodnak a technika mindenkori állása szerinti, általánosan korszerűként elfogadott mérési és számítási módszertanhoz.
6. cikk
Piacfelügyeleti célú vizsgálatok
A tagállamok az V. mellékletben meghatározott eljárás szerint ellenőrzik, hogy egy adott készülék teljesíti-e a megadott energiahatékonysági osztállyal, a ciklusonkénti energiafogyasztással, a ciklusonkénti vízfogyasztással, adott esetben a kondenzációhatékonysággal, az előírt kapacitással, a kikapcsolt és a bekapcsolva hagyott üzemmódhoz tartozó villamosenergia-fogyasztással, a bekapcsolva hagyott üzemmód időtartamával, a programidővel és a levegőbeli akusztikus zajkibocsátással kapcsolatban meghatározott követelményeket.
7. cikk
Felülvizsgálat
A Bizottság ezt a rendeletet a technológiai haladás fényében legkésőbb e rendelet hatálybalépését követően öt évvel felülvizsgálja. Ennek során megvizsgálja különösen az V. melléklet szerinti vizsgálati tűréseket.
8. cikk
Hatályon kívül helyezés
A 95/13/EK irányelv 2012. május 29-i hatályát veszti.
9. cikk
Átmeneti rendelkezések
(1) A 3. cikk d) és e) pontja, valamint a 4. cikk b), c) és d) pontja nem alkalmazandó a 2012. szeptember 29. előtt közzétett nyomtatott hirdetésekre és nyomtatott műszaki promóciós anyagokra.
(2) A 2012. május 29-i előtt forgalomba hozott háztartási szárítógépeknek a 95/13/EK irányelv rendelkezéseit kell teljesíteniük.
(3) Az e rendeletben foglalt követelményeknek megfelelő és 2012. május 29-i előtt forgalomba hozott vagy eladásra, bérletre vagy részletvásárlásra kínált háztartási szárítógépek esetében úgy kell tekinteni, hogy azok eleget tesznek a 95/13/EK irányelv előírásainak.
10. cikk
Hatálybalépés és alkalmazás
(1) Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
(2) Rendelkezéseit 2012. május 29-i kell alkalmazni. A 3. cikk d) és e) pontját, valamint a 4. cikk b), c) és d) pontját azonban 2012. szeptember 29-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. március 1-jén.

Labels: 3
14
1